Document ID: 32003R1882

Europa-Parlamentets og Rådets forordning (EF) nr. 1882/2003
af 29. september 2003
om tilpasning til Rådets afgørelse 1999/468/EF af bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i retsakter omfattet af proceduren i EF-traktatens artikel 251
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 40, 47, 55, 71, 80, 95, 137, 150, 152, 153, 155, 156, 175, stk. 1, artikel 179, 285 og artikel 300, stk. 3,
under henvisning til forslag fra Kommissionen(1),
under henvisning til udtalelse fra Det Europæiske Økonomiske og Sociale Udvalg(2),
efter høring af Regionsudvalget,
efter proceduren i traktatens artikel 251(3), og
ud fra følgende betragtninger:
(1) Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(4), har erstattet afgørelse 87/373/EØF(5).
(2) I henhold til Rådets og Kommissionens erklæring(6) til afgørelse 1999/468/EF bør bestemmelserne vedrørende de udvalg, der bistår Kommissionen i forbindelse med udøvelsen af de gennemførelsesbeføjelser, der er fastsat i henhold til afgørelse 87/373/EØF, justeres for at bringe dem i overensstemmelse med artikel 3, 4 og 5 i afgørelse 1999/468/EF.
(3) I nævnte erklæring angives, hvordan udvalgsprocedurerne skal justeres automatisk, hvis det ikke berører udvalgets karakter i henhold til basisretsakten.
(4) De frister, der er fastsat i de bestemmelser, som skal justeres, bør fortsat være gældende. Hvis der ikke er fastsat en præcis frist for at fastsætte gennemførelsesbestemmelserne, bør den fastsættes til tre måneder.
(5) Bestemmelser i retsakter, ifølge hvilke type I-udvalgsproceduren i henhold til afgørelse 87/373/EØF skal anvendes, bør derfor erstattes af bestemmelser, der henviser til rådgivningsproceduren, jf. artikel 3 i afgørelse 1999/468/EF.
(6) Bestemmelser i retsakter, ifølge hvilke type II a- og II b-udvalgsprocedurerne i henhold til afgørelse 87/373/EØF skal anvendes, bør derfor erstattes af bestemmelser, der henviser til forvaltningsproceduren, jf. artikel 4 i afgørelse 1999/468/EF.
(7) Bestemmelser i retsakter, ifølge hvilke type III a- og III b-udvalgsprocedurerne i henhold til afgørelse 87/373/EØF skal anvendes, bør derfor erstattes af bestemmelser, der henviser til forskriftsproceduren, jf. artikel 5 i afgørelse 1999/468/EF.
(8) Denne forordning har udelukkende til formål at tilpasse udvalgsprocedurerne. Udvalgenes benævnelser er i givet fald blevet ændret -
UDSTEDT FØLGENDE FORORDNING:
Artikel 1
De retsakter, der er omhandlet i bilag I, og hvori rådgivningsproceduren anvendes, tilpasses, som angivet i bilag I, til de tilsvarende bestemmelser i afgørelse 1999/468/EF.
Artikel 2
De retsakter, der er omhandlet i bilag II, og hvori forvaltningsproceduren anvendes, tilpasses, som angivet i bilag II, til de tilsvarende bestemmelser i afgørelse 1999/468/EF.
Artikel 3
De retsakter, der er omhandlet i bilag III, og hvori forskriftsproceduren anvendes, tilpasses, som angivet i bilag III, til de tilsvarende bestemmelser i afgørelse 1999/468/EF.
Artikel 4
Henvisninger til bestemmelser i de retsakter, der er omhandlet i bilag I, II og III, betragtes som henvisninger til de pågældende bestemmelser som tilpasset ved denne forordning.
Eventuelle henvisninger i denne forordning til udvalgenes tidligere benævnelser skal anses som henvisninger til de nye benævnelser.
Artikel 5
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. september 2003.

Labels: 10
11
15